又雨中廚屋壞
作者：范祖禹
朝代：宋

paragraphs: 我從山中來，安宅豈敢卜。
窮秋積霖潦，陋巷沒車轂。
環堵不蔽風，下床毎塗足。
竈鼃日已長，釜魚時可漉。
瓦解豈一朝，糞土扶朽木。
中夜若崩山，微軀憂壓覆。
晨炊無尺椽，慨嘆食重肉。
益思反蓬茅，終老依松竹。
雲居蔭薜蘿，野性狎麋鹿。
澗溪可濯飲，薇蕨餘肴蔌。
寧惟此寓館，薄宦同旅宿。
吾食敢求飽，民生猶歉腹。
囊空庶無寇，囷竭尚有粟。
墨突不暇黔，誰能憂破屋。